Abantu musanvu bebakakasibwa nti bafiiridde mu mataba n’okubumbulukuka kw’ettaka okuvudde ku nkuba efudembye mu district ye Kasese mu kiro ekikeesezza olwa leero,
Okubumbulukuka kw’ettaka kusinze kukosa kyalo kye Kasika ekiri mu gombolola ye Rukoki mu district ye Kasese.
Emirambo egyakazuulwa gisangiddwa nga giwagamidde mu nnimiro za Vanira , mu mmwanyi ne mu nsuku.
Abantu abalala mukaaga basangiddwa nga nabo amazzi gaabakuluggusizza wabula nga babadde bakyalimu akassa.
Ekitongole ekidduukirize ekya Uganda Red Cross Society kibaddusizza mu ddwaliro lya St. Paul’s Hospital eriri mu Kasese municipality okufuna obujjanjabi.
Ayogerera ekitongole ekidduukirize ki Uganda Red Cross Society Irene Nakasiita,agambye omuyiggo gw’abantu abalala abatamanyiddwako mayitire gukyagenda mu maaso, era asabye abantu abali mu bifo ebiri ku bwerinde bw’okukosebwa amataba nti betegule ekibabu nga bukyali kubanga enkuba nnyingi ekyasuubirwa.
Wabadde wakayita wiiki bbiri zokka ,omugga Nyamwamba mwegwawagulizza neguviirako ettaka okubumbulukuka, era waliwo abaaluguzeemu obulamu n’abalala nebabuuka n’ebisago eby’amaanyi.
lug_Latn lug_Latn lug_Latn lug_Latn lug_Latn lug_Latn lug_Latn